text: Overrasket af fygesne
  21 januar 2013 kl. 07.37
  Adskillige bilister blev til morgen overrasket af store snedriver på tværs af vejene. Ved Grindsted rullede en bil rundt og lagde sig på siden, så føreren ikke kunne komme ud.
  - Vi har haft fire-fem af den slags uheld rundt i hele politikredsen, siger vagtchef Lars Grønlund, Sydøstjyllands Politi, til TV SYD. Heldigvis er der ikke sket alvorlig personskade.
  - Bilisterne bliver overrasket, fordi de har kørt et langt stykke på sort vej - og så pludselig ligger der en drive af sne tværs over vejen.
  Det var bl.a. tilfældet på Tingvejen ved Grindsted, hvor en bilist kørt galt kl. 6.51. Vejen var spærret i kort tid, men er åbnet igen.
  Også på den gamle hovedvej mellem Kolding og Vejle ligger der mange driver tværs over vejen. Og ved Almind er en bil end i grøften. 
  Snedriverne er visse steder på 10-20 centimeter.
  Fygesneen overrasker bilisterne, fordi der netop ikke er faldet ret meget sne. Men når det er frost, bliver sneen let og pulveragtig - og så skal der ikke meget vind til at flytte rundt med den.
  Og pas på: Vejrudsigten for i dag lover mere blæst.
  